CELEX: 
Language: ga
Date: 2021-12-13 00:00:00
Title: TREOIR THARMLIGTHE (AE) /... ÓN gCOIMISIÚN lena leasaítear, chun í a chur in oiriúint don dul chun cinn eolaíoch agus teicniúil, Iarscríbhinn III a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le díolúine chun mearcair a úsáid i lampaí fosfair neamhlíneacha trí bhanda

MEABHRÁN MÍNIÚCHÁIN
            
            
               1.COMHTHÉACS AN GHNÍMH THARMLIGTHE
            
            
               Chun í a chur in oiriúint don dul chun cinn teicniúil agus eolaíoch, leis an Treoir Tharmligthe seo ón gCoimisiún leasaítear Iarscríbhinn III a ghabhann le Treoir 2011/65/AE ó Pharlaimint na hEorpa agus ón gComhairle maidir le srian ar shubstaintí guaiseacha áirithe a úsáid i dtrealamh leictreach agus leictreonach (athmhúnlú)
                  1
                (Treoir RoHS). Baineann an leasú le díolúine maidir le feidhmeanna sonracha ina bhfuil mearcair i lampaí fosfair neamhlíneacha trí bhanda.
            
            
               Le Treoir RoHS, cuirtear srian ar shubstaintí guaiseacha áirithe a úsáid i dtrealamh leictreach agus leictreonach (TLL), mar a shonraítear in Airteagal 4. Tá srian ar dheich substaint faoi láthair agus liostaítear iad in Iarscríbhinn II a ghabhann leis an Treoir: luaidhe, mearcair, caidmiam, cróimiam heicsifhiúsach, défheinil pholabróimínithe (PBB), éitir dhéfheiníle pholabróimínithe (PBDE), bios (2-eitilheicsil) taláit (DEHP), taláit bhúitilbeinsile (BBP), taláit débhúitile (DBP) agus taláit dé-iseabúitile (DIBP). Liostaítear in Iarscríbhinní III agus IV ábhair agus comhpháirteanna TLL le haghaidh feidhmeanna sonracha atá díolmhaithe ó na srianta ar shubstaintí a leagtar síos in Airteagal 4(1).
            
            
               Le hAirteagal 5 den Treoir, déantar foráil maidir le hIarscríbhinní III agus IV a oiriúnú don dul chun cinn eolaíoch agus teicniúil, lena bhféadfar deonú díolúintí, athnuachan díolúintí nó cúlghairm díolúintí a áireamh. De bhun Airteagal 5(1)(a), níltear le díolúintí a áireamh in Iarscríbhinní III agus IV ach amháin mura lagóidh an t‑áireamh sin an chosaint don chomhshaol agus don tsláinte a thugtar le Rialachán (CE) Uimh. 1907/2006 (REACH)
                  2
                agus má chomhlíonann siad aon cheann de na coinníollacha seo a leanas: (i) is dodhéanta go heolaíoch nó go teicniúil an tsubstaint a dhíothú nó an tsubstaint a ionadú trí athruithe ar an dearadh, nó trí ábhair agus comhpháirteanna nach bhfuil aon cheann de na hábhair nó na substaintí a liostaítear in Iarscríbhinn II ag teastáil lena n‑aghaidh; (ii) ní áirithítear iontaofacht na n‑ionadach; (iii) is dócha gur mó na tionchair dhiúltacha iomlána don chomhshaol, don tsláinte agus do shábháilteacht an tomhaltóra mar thoradh ar an tsubstaint a ionadú ná na tairbhí iomlána don chomhshaol, don tsláinte agus do shábháilteacht an tomhaltóra.
            
            
               Ní mór infhaighteacht na n‑ionadach agus tionchar socheacnamaíoch an ionadaithe a chur san áireamh sna cinntí maidir le díolúintí, agus le fad na ndíolúintí sin. Ní mór aon tionchar a d’fhéadfadh a bheith ar an nuálaíocht a chur san áireamh sna cinntí maidir le fad na ndíolúintí. Ní mór smaointeoireacht saolré ar thionchair fhoriomlána na díolúine a chur i bhfeidhm, i gcás inarb ábhartha. 
            
            
               Sonraítear le hAirteagal 5(1)(a) freisin nach mór don Choimisiún gníomhartha tarmligthe aonair a ghlacadh chun ábhair agus comhpháirteanna TLL le haghaidh feidhmeanna sonracha a liostaítear in Iarscríbhinní III agus IV a chur san áireamh. Le hAirteagal 5(3) agus Iarscríbhinn V, tugtar tuairisc ar an nós imeachta chun iarratais a bhaineann le díolúine a chur isteach. 
            
            
               2.COMHAIRLIÚCHÁIN ROIMH GHLACADH AN GHNÍMH
            
            
               Tá iarrataí
                  3
                faighte ag an gCoimisiún ó oibreoirí eacnamaíocha maidir le díolúintí a dheonú nó a athnuachan faoi Airteagal 5(3) agus faoi Iarscríbhinn V a ghabhann le Treoir RoHS.
            
            
               Le díolúine 2(b)(3) atá in Iarscríbhinn III faoi láthair, ceadaítear mearcair a úsáid i lampaí fosfair neamhlíneacha trí bhanda a bhfuil feadán > 17 mm ar trastomhas acu (e.g. T9): 15 mg.
            
            
               Fuair an Coimisiún dhá iarratas chun an díolúine sin a athnuachan in 2015. Go bunúsach, mhaígh na hiarratasóirí nach raibh fáil ar na hionadaigh le haghaidh na bhfeidhmeanna a chumhdaítear leis an díolúine sin
                  4
               . Rinneadh athnuachan ar cheann de na hiarratais i mí Eanáir 2020 le faisnéis bhreise, go háirithe a mhéid a bhaineann leis an teorainn infheidhmithe mhearcair. I gcomhréir le ceanglais Threoir RoHS (Airteagal 5(5), (an dara fomhír)), beidh an díolúine bailí go dtí go ndéanfaidh an Coimisiún cinneadh maidir leis an iarratas ar athnuachan.
            
            
               D’fhonn meastóireacht a dhéanamh ar an iarratas chun an díolúine sin a athnuachan, sheol an Coimisiún staidéar
                  5
                i mí an Mheithimh 2015, a cuireadh i gcrích in 2016, chun an measúnú teicniúil agus eolaíoch is gá a dhéanamh, lena n‑áirítear comhairliúchán 8 seachtaine ar líne le páirtithe leasmhara
                  6
               . Anuas ar an staidéar sin ina ndearnadh measúnú ar na sonraí cuimsitheacha teicniúla agus eolaíocha agus ar an ionchur a fuarthas, mar a taifeadadh i dtuarascáil an staidéir, in 2019
                  7
                rinne an Coimisiún nuashonrú ar staidéar 2016, inar díríodh ar an measúnú socheacnamaíoch agus ar infhaighteacht na n‑ionadach maidir leis sin agus le díolúintí eile. Foilsíodh tuarascáil chríochnaitheach an staidéir
                  8
                agus tugadh fógra do na páirtithe leasmhara.
            
            
               Chuaigh an Coimisiún i gcomhairle le grúpa saineolaithe na mBallstát maidir le gníomhartha tarmligthe faoi Threoir RoHS le linn chruinnithe na saineolaithe an 1 Meán Fómhair 2016, an 29 Deireadh Fómhair 2018 agus an 21 Deireadh Fómhair 2019 chun tuairimí na mBallstát a bhailiú maidir le cur chuige beartaithe i gcomhréir le conclúidí na meastóireachtaí. Rinne sé gach ceann de na céimeanna gnásúla riachtanacha a bhaineann le díolúintí ón srian ar shubstaintí faoi Airteagal 5(3) go 5(7)
                  9
               . Tugadh fógra don Chomhairle agus do Pharlaimint na hEorpa faoi gach gníomhaíocht.
            
            
               Cuireadh an méid seo a leanas i dtábhacht sa staidéar críochnaitheach tacaíochta:
            
            
               ·tá ionadaigh ar fáil ar leibhéal an chórais (fearais solais dé-óidí astaithe solais (LED)), ach tá fíorú fós le déanamh i dtéarmaí toisí agus comhoiriúnacht leictreach maidir le raon na n‑ionadach ar leibhéal na gcompháirteanna (LED ionaid) agus maidir lena gcomhoiriúnacht le suiteálacha atá ann cheana;
            
            
               ·tá gá le níos mó ama chun dóthain roghanna malartacha comhoiriúnacha a fhorbairt, agus is mar gheall air sin a moladh sa staidéar athnuachan a dhéanamh ar an díolúine ar feadh na tréimhse uasta 3 bliana;
            
            
               ·is féidir go teicniúil na teorainneacha ar chion mearcair a laghdú cheana féin, áfach.
            
            
               Mar chonclúid, sonraíodh leis na measúnuithe eolaíocha agus teicniúla, lena n‑áirítear comhairliúcháin le páirtithe leasmhara, go leantar de bheith ag comhlíonadh na gcritéar díolúine maidir le díolúine 2(b)(3) mar níl ionadaigh iontaofa ar fáil go fóill. Léiríodh freisin i dtorthaí na meastóireachta nach lagódh an díolúine shonrach an chosaint don chomhshaol agus don tsláinte a thugtar le Rialachán REACH, i gcomhréir le hAirteagal 5 de Threoir 2011/65/AE. 
            
            
               I gcomhréir leis na Treoirlínte maidir le Rialáil Níos Fearr, foilsíodh an dréacht‑Treoir Tharmligthe ar an Tairseach um Rialáil Níos Fearr ar feadh tréimhse 4 seachtaine le haghaidh aiseolas poiblí. Le linn na tréimhse sin , fuarthas 23 aighneacht. Athbhreithníodh an dréachtghníomh agus soiléiríodh é ag cur san áireamh roinnt de na pointí a ardaíodh.
            
         
         
            
               3.EILIMINTÍ DLÍ AN GHNÍMH THARMLIGTHE
            
            
               Leis an treoir tharmligthe, athnuaitear díolúine 2(b)(3) a liostaítear in Iarscríbhinn III a ghabhann le Treoir 2011/65/AE maidir le mearcair a úsáid le haghaidh feidhmeanna sonracha. 
            
            
               Ba é conclúid mheasúnú an Choimisiúin, bunaithe ar staidéir tacaíochta agus ar chomhairliúcháin, go gcomhlíontar leis an iarraidh ar dhíolúine ceann amháin ar a laghad de na critéir a leagtar síos in Airteagal 5(1)(a) de Threoir RoHS lena dtugtar údar le síneadh na díolúine: ní féidir ionadú mearcair le hionadaigh iontaofa a áirithiú faoi láthair sna catagóirí lampaí a chumhdaítear leis an díolúine seo. 
            
            
               Go hachomair, comhlíontar na coinníollacha le haghaidh na díolúine, agus tá díolúine 2(b)(3) le hathnuachan. Thángthas ar chonclúid sa mheasúnú freisin gur féidir an teorainn maidir le tiúchan mearcair sna catagóirí lampaí a chumhdaítear leis an díolúine sin a ísliú ó 15 mg go 10 mg in aghaidh an lampa.
            
            
               Socraítear dáta éaga na díolúine sin i gcomhréir le hAirteagal 5(2)(an chéad fhomhír). Mar a léiríodh sa mheastóireacht, le staid forbartha na n‑ionadach, tugtar údar leis an díolúine a athnuachan ar feadh 3 bliana eile. Ní mheastar go mbeidh drochthionchar ag an tréimhse bhailíochta ar an nuálaíocht. 
            
            
               Is treoir tharmligthe í an ionstraim dlí, atá i gcomhréir leis an ngníomh dlí cumasúcháin, Treoir 2011/65/AE, go háirithe leis an tarmligean a leagtar amach in Airteagal 5(1) agus in Airteagal 20 di. 
            
            
               Is é is cuspóir don treoir tharmligthe cuidiú le sláinte an duine agus leis an gcomhshaol a chosaint agus na forálacha maidir le feidhmiú an mhargaidh inmheánaigh i réimse an trealaimh leictrigh agus leictreonaigh a ailíniú, trí úsáid substaintí a bhfuil toirmeasc orthu seachas sin a cheadú i gcomhair feidhmeanna sonracha, le forálacha Threoir RoHS agus faoi choinníollacha Threoir RoHS agus an nós imeachta chun Iarscríbhinní III agus IV a oiriúnú don dul chun cinn eolaíoch agus teicniúil.
            
            
               Níl aon impleacht ag an treoir tharmligthe maidir le buiséad an Aontais Eorpaigh. 
            
            
               TREOIR THARMLIGTHE (AE) …/... ÓN gCOIMISIÚN
            
            
               an 13.12.2021
            
            
               lena leasaítear, chun í a chur in oiriúint don dul chun cinn eolaíoch agus teicniúil, Iarscríbhinn III a ghabhann le Treoir 2011/65/AE ó Pharlaimint na hEorpa agus ón gComhairle a mhéid a bhaineann le díolúine chun mearcair a úsáid i lampaí fosfair neamhlíneacha trí bhanda
            
            
               (Téacs atá ábhartha maidir le LEE)
            
            
               TÁ AN COIMISIÚN EORPACH,
            
            
               Ag féachaint don Chonradh ar Fheidhmiú an Aontais Eorpaigh,
            
            
               Ag féachaint do Threoir 2011/65/AE ó Pharlaimint na hEorpa agus ón gComhairle an 8 Meitheamh 2011 maidir leis an srian ar shubstaintí guaiseacha áirithe a úsáid i dtrealamh leictreach agus leictreonach
                  10
               , agus go háirithe Airteagal 5(1), pointe (a), di,
            
            
               De bharr an mhéid seo a leanas:
            
            
               (1)Le Treoir 2011/65/AE ceanglaítear ar na Ballstáit a áirithiú nach mbeidh na substaintí guaiseacha a liostaítear in Iarscríbhinn II a ghabhann leis an Treoir sin i dtrealamh leictreach agus leictreonach a chuirtear ar an margadh. Níl feidhm ag an srian sin maidir le feidhmeanna díolmhaithe áirithe a liostaítear in Iarscríbhinn III a ghabhann leis an Treoir sin.
            
            
               (2)Liostaítear catagóirí an trealaimh leictrigh agus leictreonaigh a bhfuil feidhm ag Treoir 2011/65/AE ina leith in Iarscríbhinn I a ghabhann leis an Treoir sin.
            
            
               (3)Is substaint é mearcair a bhfuil srian air agus a liostaítear in Iarscríbhinn II a ghabhann le Treoir 2011/65/AE. 
            
            
               (4)Le Cinneadh 2010/571/AE
                  11
               , dheonaigh an Coimisiún, i measc nithe eile, díolúine maidir le mearcair a úsáid i lampaí fosfair neamhlíneacha trí bhanda a bhfuil feadán > 17 mm ar trastomhas acu (e.g. T9) (‘an díolúine’), a liostaítear anois mar dhíolúine 2(b)(3) in Iarscríbhinn III a ghabhann le Treoir 2011/65/AE. Bhí an díolúine le dul in éag an 21 Iúil 2016, i gcomhréir hAirteagal 5(2), an dara fomhír, pointe (a), den Treoir sin.
            
         
         
            
               (5)Úsáidtear mearcair i lampaí fosfair neamhlíneacha trí bhanda chun solas ultraivialait a ghiniúint, ar solas é sin a thiontaítear ina sholas infheicthe leis an mbratú fluaraiseach ar an lampa. Tá dath an tsolais agus an dathscáthú ag brath ar chomhdhéanamh an bhrataithe, a bhfuil mearcair ann. 
            
            
               (6)An 19 Nollaig 2014 agus an 15 Eanáir 2015, fuair an Coimisiún dhá iarratas ar athnuachan na díolúine (‘an t‑iarratas ar athnuachan’) atá laistigh den teorainn ama a leagtar síos in Airteagal 5(5) de Threoir 2011/65/AE, ar iarratas é ceann amháin acu a tugadh cothrom le dáta le faisnéis bhreise i mí Eanáir 2020. I gcomhréir le hAirteagal 5(5) de Threoir 2011/65/AE, beidh an díolúine bailí go dtí go ndéanfar cinneadh maidir leis an iarraidh ar athnuachan.
            
            
               (7)Is é conclúid na meastóireachta ar an iarratas ar athnuachan, inar cuireadh san áireamh infhaighteacht na n‑ionadach agus tionchar socheacnamaíoch an ionadaithe, go bhfuil sé dodhéanta go teicniúil faoi láthair mearcair a ionadú nó a dhíothú i gcás na bhfeidhmeanna lena mbaineann. Thángthas ar chonclúid sa mheastóireacht sin freisin gur féidir an teorainn maidir le tiúchan mearcair sna catagóirí lampaí a chumhdaítear leis an díolúine sin a ísliú ó 15 mg go 10 mg in aghaidh an lampa. Mar chuid den mheastóireacht, rinneadh comhairliúcháin le páirtithe leasmhara i gcomhréir le hAirteagal 5(7) de Threoir 2011/65/AE. Cuireadh na tuairimí a fuarthas le linn na gcomhairliúchán sin ar fáil go poiblí ar shuíomh gréasáin tiomnaithe.
            
            
               (8)Tá an díolúine i gcomhréir le Rialachán (CE) Uimh. 1907/2006 ó Pharlaimint na hEorpa agus ón gComhairle
                  12
               , agus ar an gcaoi sin ní lagaítear an chosaint don chomhshaol agus don tsláinte a thugtar léi. 
            
            
               (9)Dá bhrí sin, is iomchuí an athnuachan ar an díolúine a dheonú, le foclaíocht athbhreithnithe ina leagtar amach raon feidhme teoranta na díolúine, ar feadh tréimhse 3 bliana, i gcomhréir le hAirteagal 5(2), an chéad fhomhír, de Threoir 2011/65/AE, chun sonraí breise a bhailiú i dtaca le hinfhaighteacht na n‑ionadach le haghaidh na gcineálacha lampaí sonracha a chumhdaítear leis an díolúine sin. I gcomhréir le hAirteagal 5(6) de Threoir 2011/65/AE, ba cheart dáta éaga 12 mhí a shocrú le haghaidh na díolúine reatha 2(b)(3). I bhfianaise thorthaí na n‑iarrachtaí leanúnacha chun teacht ar ionadú iontaofa, ní dócha go mbeidh drochthionchair ag fad na díolúine ar an nuálaíocht.
            
            
               (10)Ba cheart, dá bhrí sin, Treoir 2011/65/AE a leasú dá réir sin, 
            
            
               TAR ÉIS AN TREOIR SEO A GHLACADH:
            
            
               Airteagal 1
            
            
               Leasaítear Iarscríbhinn III a ghabhann le Treoir 2011/65/AE mar a leagtar amach san Iarscríbhinn a ghabhann leis an Treoir seo.
            
            
               Airteagal 2
            
            
               1.Na dlíthe, na rialacháin agus na forálacha riaracháin is gá chun an Treoir seo a chomhlíonadh, déanfaidh na Ballstáit iad a ghlacadh agus a fhoilsiú faoin [lá deireanach den 6ú mí tar éis dháta theacht i bhfeidhm na Treorach seo] ar a dhéanaí. Cuirfidh siad téacs na bhforálacha sin in iúl don Choimisiún láithreach.
            
            
               Cuirfidh siad na forálacha sin i bhfeidhm ón [lá deireanach den 6ú mí tar éis dháta theacht i bhfeidhm na Treorach seo + 1 lá].
            
            
               Nuair a ghlacfaidh na Ballstáit na forálacha sin, beidh tagairt iontu don Treoir seo nó beidh tagairt den sórt sin ag gabháil leo tráth a bhfoilsithe oifigiúil. Is iad na Ballstáit a chinnfidh an bealach le tagairt den sórt sin a dhéanamh.
            
            
               2.Déanfaidh na Ballstáit téacs phríomhfhorálacha an dlí náisiúnta a ghlacfaidh siad sa réimse a chumhdaítear leis an Treoir seo a chur in iúl don Choimisiún.
            
            
               Airteagal 3 
            
            
               Tiocfaidh an Treoir seo i bhfeidhm an fichiú lá tar éis lá a foilsithe in Iris Oifigiúil an Aontais Eorpaigh.
            
            
               Airteagal 4 
            
            
               Is chuig na Ballstáit a dhírítear an Treoir seo.
            
            
               Arna dhéanamh sa Bhruiséil, 13.12.2021
            
            
               
                     Thar ceann an Choimisiúin
               
            
         
         
            
               
                     An tUachtarán
                     Ursula VON DER LEYEN
               
            
         
         
            
                  
                     (1)
                  
                        IO L 174, 1.7.2011, lch. 88.
               
               
                  
                     (2)
                  
                        IO L 396, 30.12.2006, lch. 1.
               
               
                  
                     (3)
                  
                        Tá an liosta ar fáil ag: 
                  https://ec.europa.eu/environment/waste/rohs_eee/adaptation_en.htm
                  .
               
               
                  
                     (4)
                  
                        https://rohs.exemptions.oeko.info/fileadmin/user_upload/RoHS_Pack_9/Exemption_2_b__3-4_/Lighting_Europe/2b3_LE_RoHS_Exemption__Req_Final.pdf and https://rohs.exemptions.oeko.info/fileadmin/user_upload/RoHS_Pack_9/Exemption_2_b__3-4_/NARVA/01_02_a__2b3_4a.pdf.
               
               
                  
                     (5)
                  
                        Tá tuarascáil chríochnaitheach an staidéir ar fáil ag 
                  https://op.europa.eu/en/publication‑detail/-/publication/a3fdcc8c-4273-11e6-af30-01aa75ed71a1
                  .
               
               
                  
                     (6)
                  
                        An tréimhse chomhairliúcháin: an 21 Lúnasa 2015 go dtí an 16 Deireadh Fómhair 2015, 
                  https://rohs.exemptions.oeko.info
                  .
               
               
                  
                     (7)
                  
                        
                  https://rohs.exemptions.oeko.info/fileadmin/user_upload/reports/FWCW_RoHS_Lamps_SEA_ 
                  20190729_Final.pdf
               
               
                  
                     (8)
                  
                        
                  https://ec.europa.eu/environment/waste/rohs_eee/studies_rohs1_en.htm
                  .
               
               
                  
                     (9)
                  
                        Tá liosta de na céimeanna riaracháin is gá ar fáil ar 
                  shuíomh gréasáin an Choimisiúin
                  . Is féidir féachaint ar an gcéim reatha den nós imeachta maidir le gach dréachtghníomh tarmligthe i gClárlann Idirinstitiúideach na nGníomhartha Tarmligthe ag 
                  https://webgate.ec.europa.eu/regdel/#/home
                  .
               
               
                  
                     (10)
                  
                        IO L 174, 1.7.2011, lch. 88.
               
               
                  
                     (11)
                  
                        Cinneadh 2010/571/AE ón gCoimisiún an 24 Meán Fómhair 2010 lena leasaítear, chun í a chur in oiriúint don dul chun cinn eolaíoch agus teicniúil, an Iarscríbhinn a ghabhann le Treoir 2002/95/CE ó Pharlaimint na hEorpa agus ón gComhairle a mhéid a bhaineann le díolúintí i gcomhair feidhmeanna ina bhfuil luaidhe, mearcair, caidmiam, cróimiam heicsifhiúsach, défheinil pholabróimínithe nó éitir dhéfheiníle pholabróimínithe (IO L 251, 25.9.2010, lch. 28).
               
               
                  
                     (12)
                  
                        Rialachán (CE) Uimh. 1907/2006 ó Pharlaimint na hEorpa agus ón gComhairle an 18 Nollaig 2006 maidir le Clárú, Meastóireacht, Údarú agus Srianadh Ceimiceán (REACH) lena mbunaítear Gníomhaireacht Eorpach Ceimiceán, lena leasaítear Treoir 1999/45/CE agus lena n‑aisghairtear Rialachán (CEE) Uimh. 793/93 ón gComhairle agus Rialachán (CE) Uimh. 1488/94 ón gCoimisiún chomh maith le Treoir 76/769/CEE ón gComhairle agus Treoracha 91/155/CEE, 93/67/CEE, 93/105/CE agus 2000/21/CE ón gCoimisiún (IO L 396, 30.12.2006, lch. 1).
               
            
      
    ---documentbreak--- 
      
         
         
            
               IARSCRÍBHINN 
            
            
               In Iarscríbhinn III a ghabhann le Treoir 2011/65/AE, cuirtear an méid seo a leanas in ionad iontráil 2(b)(3):
            
            
                     
                        Díolúine
                     
                  
                  
                     
                        Raon feidhme agus dátaí infheidhmeachta
                     
                  
               
                     
                        ‘2(b)(3)
                     
                  
                  
                     
                        Lampaí fosfair neamhlíneacha trí bhanda a bhfuil feadán > 17 mm ar trastomhas acu (e.g. T9): 15 mg 
                     
                  
                  
                     
                        In éag an [Oifig na bhFoilseachán: 12 mhí tar éis fhoilsiú na Treorach Tarmligthe san Iris Oifigiúil]; Is féidir 10 mg a úsáid in aghaidh an lampa ó [Oifig na bhFoilseachán: 12 mhí + 1 lá tar éis fhoilsiú na Treorach Tarmligthe san Iris Oifigiúil] go dtí an [Oifig na bhFoilseachán: 3 bliana tar éis fhoilsiú na Treorach Tarmligthe san Iris Oifigiúil]’